CENTAR ZA ODGOJ I OBRAZOVANJE „ŠUBIĆEVAC“

Bana Josipa jelačića 4, Šibneik

Broj: 1089/2019

Šibenik, 6. studenoga 2019. godine

Na temelju članka 18. Zakona o zaštiti prijavitelja nepravilnosti ( „Narodne novine“ 17/19) ravnateljica Centra za odgoj i obrazovanje „Šubićevac“ (u daljnjem tekstu: Centar) donosi

**PRAVILNIK O UNUTARNJEM PRIJAVLJIVANJU NEPRAVILNOSTI**

**Opće odredbe**

Članak 1.

Pravilnikom o unutarnjem prijavljivanju nepravilnosti ( u daljnjem tekstu: Pravilnik) Centra za odgoj i obrazovanje „Šubićevac“ ( u daljnjem tekstu: Centar) uređuju se način prijave nepravilnosti, zabrana zlouporabe prijavljivanja nepravilnosti, te dužnosti, obveze i prava povjerljive osobe za prijavljivanje nepravilnosti, njenog zamjenika i ravnatelja Centra.

Članak 2.

Zabranjeno je sprečavanje prijavljivanja nepravilnosti.

Prijava nepravilnosti ne smatra se povredom čuvanja poslovne tajne.

Odredbe ovog Pravilnika ne primjenjuju se na nepravilnosti koje su regulirane Etičkim kodeksom Centra.

Članak 3.

Značenje pojmova:

- nepravilnosti su kršenje zakona i drugih propisa, nesavjesno upravljanje javnim dobrima i javnim sredstvima Europske unije koje predstavljaju ugrožavanje javnog interesa, a koje su povezane sa obavljanjem poslova Centra,

- prijavitelj nepravilnosti je fizička osoba koja prijavljuje nepravilnosti koje su povezane s obavljanjem poslova u Centru,

- povjerljiva osoba je radnik Centra imenovan za zaprimanje prijava nepravilnosti i vođenje postupka u svezi s prijavom nepravilnosti.

- štetna radnja je svako činjenje ili nečinjenje u vezi s prijavom nepravilnosti kojom se prijavitelju nepravilnosti ili povezanim osobama ugrožavaju ili povređuju prava odnosno kojim se te osobe stavljaju u nepovoljan položaj.

Članak 4.

Zabranjena je zlouporaba prijavljivanja nepravilnosti u slučaju:

 - dostave informacije za koju se zna da nije istinita,

 - kada se uz zahtjev za postupanje u vezi s prijavom nepravilnosti traži protupravna korist,

 - kada se poduzima druge radnje kojima je svrha isključivo nanijeti štetu Centru.

**Postupak unutarnjeg prijavljivanja nepravilnosti**

Članak 5.

Prijava se dostavlja u tajništvo Centra u zatvorenoj kuverti s naznakom „Za povjerljivu osobu – ne otvarati“ ili neposredno u pismenom obliku povjerljivoj osobi ili usmeno na zapisnik kod povjerljive osobe.

Ako je prijava dostavljena u tajništvo, tajnik je upisuje u urudžbeni zapisnik i isti dan prosljeđuje povjerljivoj osobi.

Postupak prijave nepravilnosti započinje dostavljanjem prijave povjerljivoj osobi za prijavljivanje nepravilnosti u Centru.

Članak 6.

Prijava nepravilnosti treba sadržavati podatke o prijavitelju nepravilnosti, podatke o osobi i/ili osobama na koje se prijava odnosi, datum prijave i opis nepravilnosti koja se prijavljuje.

U slučaju da prijava ne sadrži podatke potrebne za postupanje, povjerljiva osoba za prijavljivanje nepravilnosti će prijavitelja nepravilnosti upozoriti na otklanjanje nedostataka u prijavi, u roku od 8 dana od dana dostave prijave.

**Dužnosti, obveze i prava povjerljive osobe za prijavljivanje nepravilnosti i ravnatelja**

Članak 7.

Povjerljiva osoba za prijavljivanje nepravilnosti dužna je:

- zaprimiti prijavu nepravilnosti,

- ispitati prijavu nepravilnosti najkasnije u roku od šezdeset (60) dana od dana zaprimanja prijave,

- bez odgode poduzeti radnje iz svoje nadležnosti potrebne za zaštitu prijavitelja nepravilnosti ako je prijavitelj nepravilnosti učinio vjerojatnim da jest ili bi mogao biti žrtva štetne radnje zbog prijave nepravilnosti,

- uputiti zahtjev za očitovanjem, s definiranim rokom očitovanja, osobi ili osobama na koju/e se prijava odnosi,

- po zaprimljenom očitovanju osobe ili osoba iz prethodnog podstavka sastaviti pisano izvješće o utvrđenim činjenicama, te ukoliko smatra da je prijava osnovana predložiti daljnje korake i radnje za rješavanje utvrđenih nepravilnosti,

- prijavu nepravilnosti proslijediti tijelima ovlaštenim na postupanje prema sadržaju prijave, ako nepravilnost nije riješena u Centru,

- obavijesti prijavitelja nepravilnosti, na njegov zahtjev o tijeku i radnjama poduzetima u postupku i omogućiti mu uvid u spis u roku od trideset (30) dana od dana zaprimanja zahtjeva,

- pisanim putem obavijestiti prijavitelja nepravilnosti o ishodu postupka odmah nakon njegova

završetka,

- pisanim putem izvijestiti nadležno tijelo za vanjsko prijavljivanje nepravilnosti o zaprimljenim prijavama u roku od trideset (30) dana od odlučivanja o prijavi,

- čuvati identitet prijavitelja nepravilnosti i podatke zaprimljene u prijavi od neovlaštenog otkrivanja odnosno objave drugim osobama, osim ako to nije suprotno zakonu.

Članak 8.

Prijavitelj nepravilnosti i povjerljiva osoba za prijavu nepravilnosti, kao i svaka druga osoba koja sudjeluje u postupku po prijavi nepravilnosti dužna je štiti podatke koje sazna u prijavi.

Prilikom rješavanja prijave svi radnici škole dužni su pružiti stručnu pomoć povjerljivoj osobi.

Članak 9.

Povjerljiva osoba za prijavu nepravilnosti i njezin zamjenik trebaju svoje dužnosti obavljati zakonito i savjesno i ne smiju zloupotrebljavati svoje ovlasti na štetu prijavitelja nepravilnosti.

Članak 10.

Ravnatelj je obvezan:

- osigurati mogućnost unutarnjeg prijavljivanja nepravilnosti,

- imenovati povjerljivu osobu za prijavljivanje nepravilnosti na prijedlog 20% radnika ustanove,

- imenovat povjerljivu osobu i kada 20% radnika nije donijelo odluku o prijedlogu povjerljive osobe.

- zaštiti prijavitelja nepravilnosti od štetne radnje i poduzeti nužne mjere radi zaustavljanja štetnih radnji i otklanjanja njihovih posljedica,

- čuvati podatke zaprimljene u prijavi od neovlaštenog otkrivanja, osima ako to nije suprotno Zakonu,

- na prijedlog povjerljive osobe imenovati njegovog zamjenika,

- poduzeti radnje radi otklanja nepravilnosti.

Članak 11.

Prijedlog za imenovanje povjerljive osobe za prijavljivanje nepravilnosti podnosi se pismeno uz vlastoručne potpise radnika.

Ako 20% radnika škole ne podnese prijedlog ravnatelju za imenovanjem povjerljive osobe za prijavljivanje nepravilnosti u roku 30 dana od dana objave prijedloga za imenovanje povjerljive osobe na oglasnoj ploči škole, ravnatelj će povjerljivu osobu imenovati samostalno.

Povjerljivu osobu i njenog zamjenika imenuje ravnatelj uz njihov pristanak.

Članak 12.

Zamjenika povjerljive osobe, ravnatelj imenuje na pismeni prijedlog povjerljive osobe za prijavu nepravilnosti.

Povjerljiva osoba za prijavu nepravilnosti je dužna podnijeti prijedlog iz stavka 1. ovog članka, najkasnije u roku 8 dana od dana imenovanja.

Zamjenik povjerljive osobe za prijavu nepravilnosti obavlja poslove povjerljive osobe u slučaju privremene spriječenosti ili razrješenja povjerljive osobe.

Zamjenik povjerljive osobe za prijavu nepravilnosti ima sva prava i dužnosti povjerljive osobe tijekom obavljanja njenih poslova.

Članak 13.

Povjerljivu osobu za prijavu nepravilnosti i njenog zamjenika razrješava ravnatelj odlukom.

Povjerljiva osoba za prijavu nepravilnosti i njegov zamjenik se mogu razriješiti u sljedećim slučajevima:

- na vlastiti, pisani zahtjev,

- odlukom 20% radnika Centra nakon glasanja,

- prestankom ugovora o radu.

Članak 14.

Ravnatelj ne smije povjerljivu osobu i njezina zamjenika staviti u nepovoljan položaj.

Stavljanjem u nepovoljan položaj prijavitelja nepravilnosti smatra se:

- otkaz ugovora o radu, uznemiravanje, nemogućnost napredovanja, neisplata i smanjenje plaće i drugih naknada, pokretanje stegovnog postupka, izricanje stegovnih mjera ili kazni, uskrata radnih zadataka, onemogućavanje obrazovanja i stručnog usavršavanja, nepoduzimanje mjera radi zaštite dostojanstva radnika zbog uznemiravanja od drugih osoba, proizvoljno upućivanje na zdravstvene preglede ili preglede radi ocjene radne sposobnosti i druga nepovoljna postupanja.

Članak 15.

Ravnatelj ne smije utjecati ili pokušati utjecati na postupanje povjerljive osobe i/ili njezina zamjenika prilikom poduzimanja radnji iz njihove nadležnosti potrebnih za zaštitu prijavitelja nepravilnosti.

Članak 16.

Prijavitelj nepravilnosti prema kojem se poduzima štetna radnja u vezi s prijavom nepravilnosti ima pravo na zaštitu sukladno postupcima za prijavljivanje nepravilnosti predviđenih Zakonom o zaštiti prijavitelja nepravilnosti.

Članak 17.

Povjerljiva osoba za prijavu nepravilnosti dužna je sve zaprimljene prijave upisati u Registar prijava nepravilnosti.

Registar prijava nepravilnosti sadrži podatke o:

- podnositelju prijave,

- kratkom sadržaju prijave,

- radnjama koje su poduzete, te o drugim bitnim činjenicama vezanima uz prijavu.

**Završne odredbe**

Članak 18.

Na pitanja koja nisu uređena ovim Pravilnikom primjenjivat će se odredbe Zakona o zaštiti

prijavitelja nepravilnosti.

Članak 19.

Ovaj Pravilnik i njegove izmjene i dopune donosi Ravnatelj.

Ovaj Pravilnik stupa na snagu osmog dana od dana nakon objave na oglasnoj ploči Centra.

Nakon stupanja na snagu, Pravilnik de biti objavljen na mrežnoj stranici Centra.

Ravnateljica:

Branka Bego, prof. def.